कुरुक्षेत्र। कुरुक्षेत्र यूनिवर्सिटी में जल्द ही अंतरराष्ट्रीय स्तर के साइक्लिंग वेलोड्रोम का निर्माण होगा। इस परियोजना के लिए खेल मंत्री अनिल विज ने मंजूरी दे दी है। विधायक सुभाष सुधा ने मंगलवार को विधानसभा के पटल पर प्रश्न रखा कि थानेसर में अंतरराष्ट्रीय स्तर के साइक्लिंग ट्रैक का निर्माण किया जाना जरूरी है। इस प्रश्न पर विस्तार से चर्चा करते हुए विधायक ने कहा कि कुरुक्षेत्र में 100 से अधिक राष्ट्रीय और अंतरराष्ट्रीय स्तर के खिलाड़ी है। इनमें साई के रोहित और दिलावर ने वर्ल्ड चैंपियनशिप में भागीदारी सुनिश्चित की है। उन्होंने कहा कि तिगरी खालसा थानेसर के रहने वाले दिलावर ने एशियन गेम्स में शानदार प्रदर्शन किया और कुरुक्षेत्र का नाम पूरे देश में रोशन किया है। इसके अलावा थानेसर के ही गांव आलमपुर के साहिल ने जूनियर वर्ल्ड कप में प्रथम रैंक हासिल करके हरियाणा को गौरवान्वित किया। विधायक ने एशिया कप 2017 में साइक्लिंग खिलाड़ियों की उपलब्धियों को विधानसभा सत्र में रखते हुए कहा कि आलमपुर निवासी साहिल ने एशिया कप 2017 में गोल्ड और सिल्वर मेडल हासिल किया। वहीं गांव मिर्जापुर के पंकज ने साउथ एशिया चैंपियनशिप में सिल्वर हासिल किया। थानेसर हलका के साइक्लिंग के 100 से ज्यादा ऐसे खिलाड़ी हैं, जिन्होंने राष्ट्रीय और अंतरराष्ट्रीय स्तर पर पदक हासिल किए हैं, लेकिन साइक्लिंग ट्रैक न होने की वजह से खिलाड़ियों को सड़कों पर ही अभ्यास करना पड़ता है। विधायक ने तथ्य सामने रखे कि पिहोवा रोड पर अभ्यास के दौरान 3 साइक्लिंग खिलाड़ियों की सड़क दुर्घटना में मौत भी हो चुकी है। लिहाजा, उच्चस्तरीय सुविधाओं की यहां निहायत जरूरत है। तमाम पहुलओं को सुनने के बाद सदन में ही खेल एवं युवा मामले मंत्री अनिल विज ने कहा कि कुरुक्षेत्र में साइक्लिंग वेलोड्रोम का निर्माण करने के लिए उपयुक्त भूमि का प्रबंध करके वेलोड्रोम के निर्माण के लिए शीघ्र ही आगामी कार्यवाही की जाएगी। इसके बाद विधायक ने खेल मंत्री का आभार प्रकट किया।